

 **Gradsko vijeće**

KLASA:363-01/08-01/12

URBROJ:2186/18-01/2-08-1

U Ludbregu, 07. ožujka 2008. god.

 Na temelju članka 4. Zakona o zaštiti od požara (»Narodne novine« br. 58/93 i 33/05), članka 31. Statuta Grada Ludbrega (»Službeni vjesnik Varaždinske županije« br. 21/01, 15/05, 5/06 i 18/06 – pročišćeni tekst), Gradsko vijeće Grada Ludbrega na 26. sjednici održanoj dana 07. ožujka 2008. god., donosi slijedeću

**O D L U K U**

**o organizaciji i radu dimnjačarske službe**

**na području Grada Ludbrega**

(Odluka je objavljena u: „Službeni vjesnik Varaždinske županije“, br. 5/08.)

**I. OPĆE ODREDBE**

Članak 1.

 Ovom se Odlukom u cilju pravodobnog uklanjanja uzroka požara, eksplozija, smetnji i opasnosti od dima ili plinova i zaštite okoliša, uređuje organizacija i rad dimnjačarske službe odnosno obavljanje dimnjačarskih poslova na području Grada Ludbrega.

Članak 2.

 Pojedini pojmovi uporabljeni u ovoj Odluci imaju slijedeće značenje:

 *Dimnjačarska služba* je komunalna djelatnost obavljanja dimnjačarskih poslova i od posebnog je interesa za fizičke i pravne osobe.

 *Dimnjačarskim poslovima* smatraju se:

* provjera ispravnosti i funkcioniranja dimovodnih objekata i uređaja za loženje,
* redoviti pregled, kontrola i čišćenje dimovodnih objekata i uređaja za loženje,
* spaljivanje i vađenje čađi iz dimovodnih objekata,
* pregled dimovodnih objekata tijekom gradnje,
* drugi poslovi u okviru dimnjačarske djelatnosti, a u svrhu poduzimanja mjera za sprečavanje opasnosti od požara, poduzimanja mjera za zaštitu zdravlja i života ljudi i zaštitu okoliša, obavljanje nadzora nad radom dimnjačarske službe.

 *Dimovodnim objektima* smatraju se građevine, postrojenja i uređaji koji služe za loženje i odvod plinova iz ložišta za sve vrste goriva.

Članak 3.

 Koncesija za obavljanja dimnjačarskih poslova dodjeljuje se putem javnog natječaja sukladno Odluci o komunalnim djelatnostima koje se mogu obavljati na temelju koncesije u Gradu Ludbregu («Sl. vjesnik Varaždinske županije» br. 2/02).

 Stručne i administrativne poslove glede davanja koncesije za obavljanje dimnjačarskih poslova i nadzora nad obavljenjem dimnjačarskih poslova obavlja Upravni odjel za prostorno uređenje, komunalne djelatnosti i financije Grada Ludbrega (u daljnjem tekstu: stručne službe).

Članak 4.

 Obveznim korisnikom dimnjačarskih usluga smatraju se svi vlasnici ili posjednici zgrada ili dijela zgrada, upravitelj zgrade ili ovlašteni predstavnik suvlasnika zgrade u kojima postoje dimovodni objekti (u daljnjem tekstu: korisnici usluga).

**II. ORGANIZIRANJE DIMNJAČARSKIH POSLOVA**

Članak 5.

 Dimnjačarske poslove na području Grada Ludbrega mogu obavljati samo fizičke ili pravne osobe registrirane za obavljanje dimnjačarske djelatnosti, a na temelju ugovora o koncesiji (u daljnjem tekstu: ovlašteni dimnjačar).

 Dimnjačarske poslove mogu obavljati samo one osobe koje su zaposlene kod ovlaštenog dimnjačara i imaju stručno obrazovanje kvalificiranog ili visokokvalificiranog radnika dimnjačarske struke, a iznimno i osobe koje imaju na drugi način utvrđenu stručnu osposobljenost za obavljanje tih poslova ako je takva propisana.

 Iznimno, uz suglasnost stručne službe, čišćenje i kontrolu posebno složenih dimovodnih objekata može obavljati samo ovlašteni dimnjačar koji ima u radnom odnosu zaposlenika druge odgovarajuće stručne spreme i odgovarajuću opremu.

Članak 6.

 Radi obavljanja dimnjačarskih poslova Gradsko poglavarstvo može odrediti dimnjačarska područja u kojima dimnjačarske poslove može obavljati samo jedan ovlašteni dimnjačar.

 Iznimno u slučaju potrebe, na poziv stručne službe ili inspektora za zaštitu od požara, ovlašteni dimnjačar dužan je obaviti dimnjačarske poslove i izvan svog područja.

 U slučaju da ovlašteni dimnjačar nije u mogućnosti, u potpunosti ili djelomično, iz bilo kojeg razloga obavljati dimnjačarske poslove u svom dimnjačarskom području, dužan je o tome odmah obavijestiti stručnu službu radi osiguranja zamjene.

 Uz suglasnost stručne službe na opravdani zahtjev korisnika usluge može se dozvoliti da mu dimnjačarske usluge pruža drugi ovlašteni dimnjačar.

 U slučaju iz prethodnog stavka korisnik usluge i ovlašteni dimnjačar dužni su zaključiti ugovor o pružanju dimnjačarskih usluga koji se dostavlja stručnog službi.

 Evidenciju dimnjačarskih područja vodi stručna služba.

Članak 7.

 Svi vlasnici, posjednici zgrada ili dijela zgrada, upravitelji zgrada ili ovlašteni predstavnik suvlasnika zgrade koje imaju dimovodne objekte – korisnici usluga, dužni su dozvoliti ovlaštenom koncesionaru obavljanje dimnjačarskih poslova kontrole i čišćenja dimovodnih objekata.

 Ako je ovlašteni koncesionar za obavljanje dimnjačarskih poslova onemogućen od korisnika usluge u obavljanju poslova iz stavka 1. ovog članka ili mu korisnik usluga zabranjuje pristup dimovodnim objektima zgrade, dužan je o tome pismeno obavijestiti komunalnog redara stručne službe u roku od 5 dana.

 Komunalni redar provesti će postupak i rješenjem upozoriti korisnika usluge na poštivanje ove Odluke.

 Ako korisnik usluga ne postupi po izdanom rješenju iz prethodnog stavka ovog članka, komunalni redar će izreći prekršajni nalog propisan ovom Odlukom, odnosno pokrenuti prekršajni postupak sukladno zakonu i o tome pismeno izvijestiti inspektora za zaštitu od požara.

**III. OBVEZA ČIŠĆENJA I KONTROLE DIMOVODNIH OBJEKATA**

Članak 8.

 Obveznoj kontroli i čišćenju podliježu slijedeći dimovodni objekti:

1. u stambenim zgradama i stanovima:
* dimnjaci i spojni dimovodni kanali štednjaka i peći na sve vrste goriva,
* uređaji za centralno grijanje i etažno grijanje na kruta, tekuća i plinovita goriva,
* štednjaci i peći na kruta i tekuća goriva,
1. u poslovnim zgradama i prostorijama:
* dimnjaci, spojni dimovodni kanali i priključna ložišta za sve vrste ložišta,
1. u industrijskim objektima i toplanama:
* dimnjaci, dimnjače i kotlovi,
* spojni dimovodni kanali i priključna ložišta za sve vrste ložišta.

 Obvezno čišćenje po potrebi obuhvaća i spaljivanje dimnjaka.

 Spaljivanje dimnjaka obavlja se kada se kontrolom utvrdi potreba za spaljivanjem.

 Kontroli podliježu i sva ostala toplinska ložišta na kruta, tekuća i plinovita goriva čiji produkti su plinovi koji se odvode u zrak.

Članak 9.

 Ne moraju se čistiti:

1. dimnjaci na koje nisu priključena ložišta i čiji su otvori za priključke zatvoreni i plombirani,

2. dimnjaci u zgradama koje se zagrijavaju toplom vodom iz centralnih kotlovnica, a koji služe kao rezerva,

3. peći od gline i slične peći, ukoliko su zatvorene i plombirane, te plinske i električne peći i štednjaci koji služe za zagrijavanje.

Članak 10.

 Korisnik usluge može tražiti od ovlaštenog dimnjačara da izvrši zatvaranje i plombiranje otvora dimovoda ili drugog dimovodnog objekta koji se trajno ne koristi.

 Nakon izvršenog zatvaranja i plombiranja ovlašteni dimnjačar kontrolira samo ispravnost plombe za što nema pravo naplatiti cijenu usluge.

 Zatvaranje i plombiranje dimovodnog objekta unosi se u kontrolnu knjigu.

 Zatvoreni i plombirani dimovodni objekti mogu se staviti u upotrebu samo uz prethodnu obavijest ovlaštenog dimnjačara.

**IV. ROKOVI ČIŠĆENJA I KONTROLE DIMOVODNIH OBJEKATA**

Članak 11.

 Dimovodni objekti i priključna ložišta kontroliraju se odnosno čiste u slijedećim rokovima:

* najmanje jedanput u dvije godine kontroliraju se a ne čiste dimovodni objekti i uređaji za loženje iz članka 9. ove Odluke,
* najmanje jedanput godišnje kontroliraju se, a čiste prema potrebi i ocjeni ovlaštenog dimnjačara ili na zahtjev korisnika, dimovodni objekti i priključna ložišta na plinsko gorivo,
* najmanje jedanput godišnje kontroliraju se i čiste svi dimovodni objekti i priključna ložišta osim onih iz stavka 1. i 2. ovog članka,
* najmanje svakih šest mjeseci kontroliraju se i čiste dimovodni objekti i priključna ložišta na kruta i tekuća goriva kapaciteta od 50 do 100 kW.
* najmanje svakih tri mjeseca kontroliraju se i čiste dimovodni objekti i priključna ložišta na kruta i tekuća goriva kapaciteta preko 100 kW.

 Dimovodni objekti iz ovog članka spaljivat će se u toku godine više puta ako to zahtijevaju interesi protupožarne preventive ili ako naslage čađe i smole ne mogu biti uklonjene uobičajenim alatima za čišćenje.

Članak 12.

 Ako je potrebno da se dimovodni objekti u pojedinim zgradama čiste u rokovima kraćim od propisanih u članku 11. ove Odluke, uslijed greške u gradnji, preniskih i preuskih dimnjaka, pojačanog loženja i slično, stručna služba će na prijedlog ovlaštenog dimnjačara i inspekcije za zaštitu od požara, odrediti obvezu čišćenja dimovodnih objekata u kraćim rokovima ili će korisnika usluge upozoriti da je dužan pristupiti rekonstrukciji dimovodnih objekata sukladno zakonu i drugim propisima.

 Kontrolu ili čišćenje dimovodnih objekata na zahtjev korisnika, ovlašteni dimnjačar dužan je izvršiti najkasnije u roku 7 dana od primitka poziva.

Članak 13.

 Korisnici dimovodnih objekata kod kojih je po ocjeni ovlaštenog dimnjačara potrebno izvršiti mjerenje izlaznih plinova te stupanj korisnosti kotla, dužni su mjerenje izvršiti najmanje jedanput godišnje.

 O izvršenim mjerenjima mora se sastaviti pismeni izvještaj o utvrđenim rezultatima koji se uručuje korisniku.

 U slučaju da je na osnovi izvještaja potrebno otkloniti određene nedostatke na tim objektima, osoba koja je izvršila mjerenje dužna je o tome izvijestiti inspekciju za zaštitu od požara, drugog ovlaštenog inspektora i Stručnu službu.

**V. NAČIN OBAVLJANJA DIMNJAČARSKIH POSLOVA**

Članak 14.

 Dimovodni objekti kontroliraju se i čiste u radnom vremenu dimnjačarske službe koja se treba organizirati u vremenu između 7:00 i 17:00 sati.

 Vrijeme čišćenja u industrijskim objektima i poslovnim zgradama i prostorijama određuje se dogovorno s obzirom na prirodu posla i prema potrebi, ali u rokovima predviđenim ovom Odlukom.

Članak 15.

 Čišćenje dimovodnih objekata dimnjačar je dužan obavljati tako da što manje onečišćuje prostoriju u kojoj obavlja čišćenje, a nakon istog dužan je uredno odstraniti čađu i drugo.

Članak 16.

 Spaljivanje se ne smije vršiti za vrijeme jakog vjetra, velike vrućine i drugih nepovoljnih vremenskih uvjeta.

 Ovlašteni dimnjačar dužan je poslove spaljivanja prethodno prijaviti vatrogasnoj zajednici radi poduzimanja mjera u slučaju mogućeg nastanka požara.

 Ovlašteni dimnjačar je dužan prije spaljivanja dimnjaka poduzeti sve mjere za zaštitu od požara i o tome obavijestiti korisnika dimovodnog objekta.

 Prilikom spaljivanja dimnjaka dimnjačarski radnici moraju biti prisutni za cijelo vrijeme spaljivanja, nakon čega su dužni ostatke uredno odstraniti i ispitati ispravnost i funkcionalnost dimovoda.

Članak 17.

 Ako se prilikom kontrole dimovodnih objekata ustanovi da dimovodni objekt nije ispravan (napuknuti zidovi dimnjaka, neispravnost štednjaka i peći, istrošena ili polomljena vratašca, raspadanje dimnjaka pri vrhu i dr.), ovlašteni dimnjačar je dužan na to upozoriti korisnika usluge radi otklanjanja nedostataka.

 Upozorenje se daje u pisanom obliku, a ako korisnik usluge u roku od 30 dana ne otkloni neispravnost i nedostatke, ovlašteni dimnjačar je dužan o tome obavijestiti stručnu službu i inspekciju za zaštitu od požara, a po potrebi i druge osobe.

Članak 18.

 Ako prilikom čišćenja i kontrole dimnjačar posumnja ili utvrdi, da su u ložištu spaljivane ili se spaljuju tvari, kojima se dovodi u opasnost zdravlje i život ljudi dužan je o tome pismeno izvijestiti Policijsku upravu, a ako se spaljivanjem zagađuje okoliš o tome pismeno izvijestiti inspekciju za zaštitu okoliša.

Članak 19.

 Ovlašteni dimnjačar dužan je korisniku usluge izdati račun o izvršenoj naplati usluge čišćenja i kontrole.

 Kopiju izdanog računa ovlašteni dimnjačar dužan je čuvati najmanje godinu dana.

Članak 20.

 Prije puštanja u pogon plinskog trošila korisnik mora zatražiti stručni nalaz ovlaštenog dimnjačara o ispravnosti dimnjaka na temelju kojeg distributer plina može izvršiti priključenje.

**VI. NAKNADA ZA DIMNJAČARSKE USLUGE**

Članak 21.

 Ovlašteni dimnjačar ima pravo na naknadu za obavljene dimnjačarske usluge.

 Korisnik usluga dužan je platiti cijenu usluge nakon što je ista izvršena, prema važećem cjeniku.

Članak 22.

 Cjenik dimnjačarskih usluga utvrđuje Gradsko poglavarstvo, a objavljuje se u službenom glasilu Varaždinske županije.

Članak 23.

 Visina naknade za dodijeljenu koncesiju i način plaćanja utvrđuju se ugovorom o koncesiji.

**VII. NADZOR NAD RADOM OVLAŠTENOG DIMNJAČARA**

Članak 24.

 Nadzor nad provođenjem mjera za zaštitu od požara koje je dužan provoditi ovlašteni dimnjačar obavlja inspektor za zaštitu od požara, a nadzor nad pružanjem usluge obavlja stručna služba.

 Ovlašteni dimnjačar na zahtjev inspektora za zaštitu od požara i stručne službe dužan je na uvid dati svu dokumentaciju koja se odnosi na obavljanje dimnjačarskih poslova i drugu financijsku dokumentaciju radi provjere urednog plaćanja naknade za dodijeljenu koncesiju.

Članak 25.

 Radi mogućnosti provođenja nadzora nad obavljanjem dimnjačarskih poslova, ovlašteni dimnjačar dužan je voditi kontrolnu knjigu u koju se upisuje:

1. oznaka zgrade - ulica i kućni broj,

2. podatke o korisniku usluge,

3. vrstu dimovodnih objekata koji se čiste ili kontroliraju,

4. datum obavljanja dimnjačarske usluge,

5. iznos naplaćene cijene za uslugu,

6. primjedbe i upozorenja korisnika usluge odnosno dimnjačara,

7. potpis vlasnika zgrade odnosno predstavnika tijela upravljanja,

8. potpis dimnjačara koji je obavio dimnjačarske poslove.

 Kontrolna knjiga vodi se za tekuću godinu, a nakon isteka tekuće godine mora se čuvati još najmanje dvije godine.

 Uredno vođenje kontrolnih knjiga nadzire i ovjerava stručna služba.

Članak 26.

 Uz kontrolnu knjigu ovlašteni dimnjačar dužan je izraditi popis dimovodnih objekata na svom dimovodnom području, u koju se unose svi dimovodni objekti koji podliježu obvezi čišćenja.

 Evidencija dimovodnih objekata naročito sadrži:

- oznaku zgrade - ulica i kućni broj,

- naziv odnosno ime i prezime vlasnika ili upravitelja zgrade,

- broj i vrstu dimovodnih objekata u građevini,

- rokove čišćenja,

- stanje ispravnosti dimovodnih objekata.

 Korisnici dimovodnih objekata dužni su svaku promjenu broja ili vrste dimovodnih objekata i vrste goriva prijaviti ovlaštenom dimnjačaru koji je takvu promjenu dužan unijeti u popis dimovodnih objekata.

Članak 27.

 Ovlašteni dimnjačar dužan je jednom godišnje najkasnije do 1. lipnja tekuće godine, stručnoj službi dostaviti izvješće o radu za proteklu godinu, te istom priložiti kontrolnu knjigu i popis dimovodnih objekata.

 U izvješću o radu obavezan je naznačiti koliko dimovodnih objekata na svom dimnjačarskom području mora očistiti, koliko ih je u tijeku protekle godine očistio, razloge zbog kojih pojedine objekte nije čistio, te navesti broj izdanih atesta i svi usluga koje je izvršio.

Članak 28.

 Korisnici usluga mogu na rad ovlaštenog dimnjačara, odnosno njegovog radnika izjaviti pismene prigovore stručnoj službi, a ako se radi o potrebi poduzimanja mjera za zaštitu od požara i inspektoru za zaštitu od požara.

 U vezi s prigovorom korisnika ovlašteni predstavnik stručne službe dužan je saslušati ovlaštenog dimnjačara, izvršiti uvid u dokumentaciju ovlaštenog dimnjačara, a po potrebi i izaći na lice mjesta radi utvrđivanja činjeničnog stanja, te korisnika usluge obavijestiti o utvrđenom činjeničnom stanju i poduzetim mjerama.

 O prigovoru korisnika usluge i eventualnom sporu s ovlaštenim dimnjačarom, predstavnik stručne službe dužan se očitovati u roku od 10 dana.

**VIII. KAZNENE ODREDBE**

Članak 29.

 Novčanom kaznom u iznosu od 1.000,00 kn kaznit će se za prekršaj ovlašteni dimnjačar pravna osoba ili fizička osoba obrtnika:

1. ako neovlašteno obavlja dimnjačarske poslove izvan svog područja,
2. ako se ne odazove pozivu stručne službe da u slučaju potrebe obavlja dimnjačarsku službu izvan svog područja,
3. ako ne postupi u skladu s člankom 7., stavkom 2. ove Odluke,
4. ako dimnjačarske poslove ne obavlja kvalitetno, u rokovima propisanih ovom Odlukom ili ih uopće ne obavlja,
5. ako ne postupi u skladu s člankom 12., stavkom 2. ove Odluke,
6. ako ne postupi u skladu s člankom 13. ove Odluke,
7. ako ne postupi u skladu s člankom 16. ove Odluke,
8. ako korisnike usluge ne upozori na nedostatke sukladno odredbi članka 17., stavka 1. ove Odluke, odnosno ako ne obavijesti mjerodavne službe sukladno članku 17., stavku 2. ove Odluke,
9. ako ne podnese pismeno izvješće sukladno članku 18. ove Odluke,
10. ako za izvršenu dimnjačarsku uslugu naplati višu cijenu od cijene koju je odobrilo ovlašteno tijelo Grada Ludbrega,
11. ako ne vodi kontrolnu knjigu i popis dimovodnih objekata, ili ih vodi neuredno,
12. ako ne postupi sukladno članku 27. ove Odluke.

 Novčanom kaznom u iznosu od 500,00 kn kaznit će se za prekršaje iz prethodnog stavka ovog članka i odgovorna osoba u pravnoj osobi.

Članak 30.

 Novčanom kaznom u iznosu od 500,00 kuna kaznit će se za prekršaj korisnik usluga fizička osoba, odnosno novčanom kaznom u iznosu od 1.000,00 kuna korisnik usluga pravna osoba koja postupa protivno odredbama članka 7., 17., ove Odluke.

 Novčanom kaznom u iznosu od 500,00 kn kaznit će se za prekršaje iz prethodnog stavka ovog članka i odgovorna osoba u pravnoj osobi.

**IX. PRIJELAZNE I ZAVRŠNE ODREDBE**

Članak 31.

 Stupanjem na snagu ove Odluke prestaje važiti Odluka o organizaciji i radu dimnjačarske službe na području Općine Ludbreg (»Službeni vjesnik Varaždinske županije« br. 11/95).

Članak 32.

 Ova Odluka stupa na snagu danom objave u »Službenom vjesniku Varaždinske županije«.

 Predsjednik Gradskog vijeća

 Stanislav Nemec, dipl. ing.